Room:Innelåst i sju år 

Regi: 
Lenny Abrahamson 

Manus: 
Emma Donoghue 

Musikk: 
Stephen Rennicks 

Skuespillere: Brie Larson, William H. Macy, Joan Allen, Jacob Tremblay, Sean Bridgers, Tom McCamus 

Aldersgrense: 
12 år 

For sju år siden ble den da 17 år gamle Joy (Brie Larson) kidnappet av en mann og stengt inne i en lydisolert redskapsbod i hagen hans. 
Mannen, som hun kaller Old Jack, voldtar henne jevnlig, og dette har resultert i sønnen Jack (Jacob Tremblay), som nå har blitt fem år. 

Inne i det lille rommet, hvor de kun har det mest nødvendige og den eneste utsikten mot verden utenfor er et takvindu, har Joy likevel klart å skape en ganske magisk og harmonisk oppvekst for sønnen. 
Historien fortelles hovedsakelig også gjennom hans uskyldige barneøyne, og på en helt fantastisk måte viser filmen både hvor flinke barn er til å omstille seg, og hvor mye vi kan lære av deres enkle og positive måte å se verden på. 

Filmen er basert på den bestselgende boken med samme navn av Emma Donoghue, som også har skrevet filmmanuset. 
Den er nominert til fire Oscar for beste tilpassede manus, beste regi, beste kvinnelige hovedrolle og for beste film, og Brie Larson har allerede vunnet blant annet en Golden Globe, en Sag Award og en BAFTA for sin prestasjon. 
Men uansett hvor mye Larson imponerer, skinner Jacob Tremblays stjerne enda sterkere, og sammen er de eksepsjonelle. 
Filmen er både rørende, urovekkende og spennende, og med musikk av Stephen Rennicks er opplevelsen komplett. 
